CELEX: 62021TN0236
Language: da
Date: 2021-05-03 00:00:00
Title: Sag T-236/21: Sag anlagt den 3. maj 2021 — FZ m.fl. mod Kommissionen

21.6.2021   
            
            
               DA
            
            
               Den Europæiske Unions Tidende
            
            
               C 242/54
            
         
      Sag anlagt den 3. maj 2021 — FZ m.fl. mod Kommissionen
      (Sag T-236/21)
      (2021/C 242/76)
      Processprog: fransk
      
         Parter
      
      
         Sagsøgere: FZ og 15 andre sagsøgere (ved advokat J.-N. Louis)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Kommissionens afgørelse om udarbejdelse af sagsøgernes lønseddel for juli 2020 annulleres, for så vidt som der heri for første gang sker anvendelse af de nye justeringskoefficienter på deres løn med tilbagevirkende kraft fra den 1. januar 2020.
               
            
                  —
               
               
                  Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne gjort gældende, at der er sket tilsidesættelse af vedtægtens artikel 64 og 65 samt af ligebehandlingsprincippet for så vidt angår købekraftækvivalens, at der er anlagt et åbenbart urigtigt skøn, og at der sket tilsidesættelse af retssikkerhedsprincippet og af princippet om omsorgspligt.
      Eurostat skal ved fastsættelsen af den justeringskoefficient, der finder anvendelse på lønnen for de sagsøgere, som gør tjeneste uden for Unionen, foretage en indsamling af data, som specifikt vedrører disses tjenestested, i overensstemmelse med de gennemførelsesbestemmelser til vedtægtens artikel 64 og 65, som er fastsat i bilag XI til vedtægten. Indsamlingen af de data, der skal tages hensyn til for at fastsætte justeringskoefficienten, skal ske inden for rammerne af en international samarbejdsaftale mellem EUROSTAT, OECD og FN.
      De koefficienter, der er fastsat på grundlag af disse data, faldt fra januar 2018 til januar 2019 fra 239,7 til 94,0, mens de koefficienter, der anvendes på lønnen til ansatte i FN, i samme periode blev forhøjet for at tage hensyn til inflationen.
      Ifølge IMF’s analyse skete der i 2017 en kraftig devaluering af den congolesiske franc (CDF) i forhold til dollaren (USD) og euroen, og samtidig indtraf en stærk inflation, der kom til udtryk ved en kraftig prisstigning i USD. Endvidere viser statistikker fra såvel Congos centralbank som fra FN og IMF, at der er sket en tilsvarende udvikling i den congolesiske franc (CDF) og dollaren (USD) i forhold til euroen.